A BIZOTTSÁG 776/2006/EK RENDELETE
(2006. május 23.)
a 882/2004/EK európai parlamenti és tanácsi rendelet VII. mellékletének a közösségi referencialaboratóriumok tekintetében történő módosításáról
(EGT vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a takarmány- és élelmiszerjog, valamint az állat-egészségügyi és az állatok kíméletére vonatkozó szabályok követelményeinek történő megfelelés ellenőrzésének biztosítása céljából végrehajtott hatósági ellenőrzésekről szóló, 2004. április 29-i 882/2004/EK európai parlamenti és tanácsi rendeletre (1) és különösen annak 32. cikke (5) bekezdésére,
mivel:
(1)
A 882/2004/EK rendelet meghatározza az élelmiszereket és a takarmányokat, valamint az állat-egészségügyi kérdéseket vizsgáló közösségi referencialaboratóriumok általános feladatait, kötelezettségeit és a velük szemben támasztott követelményeket. A közösségi referencialaboratóriumokat az említett rendelet VII. melléklete sorolja fel. A lista tartalmazza mindazokat a takarmányokat és élelmiszereket vizsgáló közösségi referencialaboratóriumokat, amelyeket korábban más jogi aktusokban kijelöltek.
(2)
A közösségi referencialaboratóriumok kijelölése az elemzési eredmények jó minőségét és egységességét hivatott szolgálni.
(3)
A közösségi referencialaboratóriumok tevékenységének ki kell terjednie a takarmány- és élelmiszerjog, valamint az állategészségügy minden területére, különösen azokra, ahol pontos analitikai és diagnosztikai eredményekre van szükség.
(4)
Számos olyan ágazatban, amely az élelmiszerekre, takarmányokra és állat-egészségügyre vonatkozó közösségi szabályozás hatálya alá tartozik, további közösségi referencialaboratóriumokat kell kijelölni azokon a területeken, ahol ilyen laboratóriumok még nem léteznek, különös tekintettel a következőkre: ragadós száj- és körömfájás, brucellózis, Listeria monocytogenes, koaguláz-pozitív Staphylococcusok, Escherichia coli, beleértve a verotoxikus E. coli (VTEC) baktériumot, Campylobacter, paraziták (különösen a Trichinella, az Echinococcus és az Anisakis), antimikrobiális rezisztancia, takarmányokban előforduló állati fehérjék, peszticid-szermaradványok, élelmiszerekben és takarmányokban előforduló mikotoxinok, élelmiszerekben és takarmányokban előforduló nehézfémek, élelmiszerekben és takarmányokban előforduló dioxinok és poliklórozott bifenilek (PCB), továbbá policiklikus aromás szénhidrogének (PAH).
(5)
2005 júliusában a Bizottság felhívást tett közzé új közösségi referencialaboratóriumok kiválasztása és kijelölése céljából. A jelentkezések elbírálása 2005 decemberében lezárult, az eredményekről az érintett tagállamok illetékes hatóságai tájékoztatást kaptak. Az említett elbírálást követően a Bizottság megítélése szerint helyénvaló az egyes területeken sikerrel pályázó intézményeket új közösségi referenciaboratóriumnak kijelölni.
(6)
A 882/2004/EK rendelet VII. mellékletében ismertetett, már létező közösségi referencialaboratóriumok vonatkozásában bizonyos információkat naprakésszé kell tenni.
(7)
A 882/2004/EK rendeletet ezért ennek megfelelően módosítani kell.
(8)
Az e rendeletben előírt intézkedések összhangban állnak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A RENDELETET:
1. cikk
A 882/2004/EK rendelet VII. mellékletének helyébe e rendelet mellékletének szövege lép.
2. cikk
Ez a rendelet az Európai Unió Hivatalos Lapjában való kihirdetését követő napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2006. május 23-án.